|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE P R I J E D L O G

KLASA: …….

URBROJ: ……

Karlovac, …….

Na temelju članaka 8. i 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11,144/12, 19/13 – pročišćeni tekst, 137/15, 123/17 i 98/19) i članaka 34. i 97. Statuta Grada Karlovca (Glasnik Grada Karlovca broj 1/2015 – potpuni tekst i 3/18 i 13/18) Gradsko vijeće grada Karlovca na \_\_\_. sjednici održanoj \_\_\_ 2020. godine, donosi

# Statutarnu odluku o izmjenama Statuta

Grada Karlovca

Članak 1.

U Statutu Grada Karlovca (Glasnik Grada Karlovca br. 1/2015 – potpuni tekst, 3/18 i 13/18) u članku 17. riječi „državnih tijela“ zamjenjuju se riječima: „tijela državne uprave“.

Članak 2.

U članku 25. u stavku 4. riječi „središnje tijelo državne uprave nadležnom za lokalnu i područnu (regionalnu) samoupravu“ zamjenjuju se riječima: „tijelo državne uprave nadležno za lokalnu i područnu (regionalnu) samoupravu“ u određenom broju i padežu.

Članak 3.

U članku 35. stavak 2. riječi „predstojniku ureda državne uprave u županiji“ zamjenjuju se riječima: „nadležnom tijelu državne uprave u čijem je djelokrugu opći akt“.

Članak 4.

U članku 44. stavak 1. alineja 3. riječi „- obavještava predstojnika Ureda državne uprave u županiji i čelnika središnjeg tijela Državne uprave kada je to određeno Zakonom ili drugim propisom,“ zamjenjuju se riječima: „- obavještava nadležno tijelo državne uprave kada je to određeno Zakonom ili drugim propisom,“.

Članak 5.

U članku 45. „predstojnika ureda državne uprave u županiji“ zamjenjuju se riječima: „nadležno tijelo državne uprave u čijem je djelokrugu opći akt“.

Članak 6.

U članku 47. stavak 2. riječi „središnjem tijelu državne uprave nadležnom za lokalnu i područnu (regionalnu) samoupravu“ zamjenjuju se riječima: „tijelu državne uprave nadležnom za lokalnu i područnu (regionalnu) samoupravu“.

U članku 47. stavak 3. riječi: „središnje tijelo državne uprave“ zamjenjuje se riječima „tijelo državne uprave“ i riječi: „središnjeg ureda državne uprave“ zamjenjuju se riječima: “tijela državne uprave“.

Članak 7.

U članku 99. stavak 3. mijenja se i glasi: „Protiv pojedinačnih akata iz stavka 1. ovog članka koji donose upravna tijela Grada može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.“

Članak 8.

U članku 100a. stavak 1. riječi „središnja tijela državne uprave“ zamjenjuju se riječima: „tijela državne uprave“.

Članak 9.

Ova Statutarna odluka stupa na snagu osmog dana od dana objave u „Glasniku Grada Karlovca“.

PREDSJEDNIK GRADSKOG VIJEĆA

Matija Furač struč. spec. oec.

**Obrazloženje**

Sustav lokalne i područne (regionalne) samouprave u Republici Hrvatskoj uređen je Zakonom o lokalnoj i područnoj (regionalnoj) samoupravi (“Narodne novine”, br. 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 ispravak, 123/17 i 98/19). Tim se Zakonom uređuju jedinice lokalne samouprave i jedinice područne (regionalne) samouprave, njihov djelokrug i ustrojstvo, način rada njihovih tijela, nadzor nad njihovim aktima i radom te druga pitanja od značenja za njihov rad.

Nakon stupanja na snagu Zakona o sustavu državne uprave (“Narodne novine”, br.66/19) bilo je potrebno uspostaviti jedinstveni normativni okvir kojim se na dosljedan i cjelovit način uređuje sustav državne uprave zbog čega je i donesen Zakon o izmjenama i dopunama Zakona o lokalnoj i područnoj (regionalnoj) samoupravi (u daljnjem tekstu: Zakon). Zakon je objavljen u „Narodnim novinama“ broj 98/19, a stupio je na snagu 01. siječnja 2020. godine. Prijelaznom i završnom odredbom Zakona propisana je obveza jedinicama lokalne i područne (regionalne) samouprave da usklade svoje statute i druge opće akte s odredbama Zakona.

Zakon o lokalnoj i područnoj (regionalnoj) samoupravi izmijenjen je u dijelu kojim je bila propisana stvarna nadležnost ureda državne uprave u županijama za obavljanje poslova državne uprave. Pojedini poslovi državne uprave povjereni su županijama, osim poslova upravnog i inspekcijskog nadzora te nadzora zakonitosti općih akata koji su, ovisno o upravnom području, stavljeni u nadležnost tijela državne uprave.

Isto tako, budući da se više ne ustrojavaju uredi državne uprave u županijama, ne utvrđuje se ni podjela tijela državne uprave na središnja i prvostupanjska tijela državne uprave. Zakonom su usklađena pitanja vezana uz obavljanje povjerenih poslova državne uprave – nadležnost upravnih tijela za obavljanje povjerenih poslova, odgovornost za obavljanje povjerenih poslova i rješavanje u upravnim stvarima u prvom stupnju.

Nadalje, izmjenama Zakona nadzor zakonitosti općih akata uređuje se na način da dosadašnja ovlast ureda državne uprave koji se više ne ustrojavaju, odnosno njihovih predstojnika u postupku nadzora zakonitosti općih akata, prestaje, a ostaje samo u djelokrugu tijela državne uprave, svakog u njegovom djelokrugu, sukladno posebnom zakonu.

Predlaže se vijećnicima Gradskog vijeća da donesu Statutarnu odluku o izmjenama Statuta Grada Karlovca.

**PROČELNIK**

**UREDA GRADONAČELNIKA**

**Stjepan Mrežar dipl. oec.**

TEKST ODREDBI STATUTA GRADA KARLOVCA KOJE SE PREDLAŽE IZMIJENITI:

Članak 17.

Grad Karlovac samostalan je u odlučivanju u poslovima iz svoga samoupravnog djelokruga i podliježe nadzoru ustavnosti i zakonitosti ovlaštenih državnih tijela.

…

Članak 25.

Lokalni referendum može se raspisivati radi odlučivanja o prijedlogu za promjenu područja grada, o prijedlogu za promjenu Statuta, o prijedlogu općeg akta ili drugog pitanja lokalnog značenja iz djelokruga Gradskog vijeća kao i o drugim pitanjima određenim zakonom.

Prijedlog za donošenje odluke o raspisivanju referenduma može temeljem odredaba zakona i ovog Statuta, dati jedna trećina vijećnika, gradonačelnik, većina vijeća mjesnih odbora i gradskih četvrti na području Grada Karlovca i 20% ukupnog broja birača Grada Karlovca.

Gradsko vijeće je dužno izjasniti se o podnesenom prijedlogu propisanog broja članova predstavničkog tijela, gradonačelnika ili većine vijeća mjesnih odbora i gradskih četvrti i ako prijedlog prihvati, u roku od 30 dana od dana zaprimanja prijedloga donijeti odluku o raspisivanju referenduma.

Ako je prijedlog za raspisivanje referenduma predložio propisani broj birača, predsjednik Gradskog vijeća u roku od 8 dana od dana zaprimanja prijedloga dostavlja prijedlog središnjem tijelu državne uprave nadležnom za lokalnu i područnu (regionalnu) samoupravu radi utvrđivanja ispravnosti podnesenog prijedloga. Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Gradsko vijeće će u roku od 30 dana od dana zaprimanja odluke o ispravnosti prijedloga raspisati referendum.

…

Članak 35.

Predsjednik Gradskog vijeća:

- predstavlja Vijeće,

- saziva sjednice Vijeća, predlaže dnevni red, predsjedava sjednicama i potpisuje akte Vijeća,

- brine o javnosti rada Vijeća,

- odgovara za svoj rad Gradskom vijeću,

- obavlja druge poslove predviđene Poslovnikom.

Predsjednik Gradskog vijeća dostavlja statut, poslovnik, proračun i druge opće akte predstojniku ureda državne uprave u županiji s izvatkom iz zapisnika u roku od 15 dana od dana donošenja, te bez odgode gradonačelniku.

…

Članak 44.

Gradonačelnik grada Karlovca:

- predstavlja i zastupa Grad,

- odgovoran je za provedbu akata Gradskog vijeća,

- obavještava predstojnika Ureda državne uprave u županiji i čelnika središnjeg tijela Državne uprave kada je to određeno Zakonom ili drugim propisom,

- imenuje i razrješuje predstavnike Grada Karlovca u tijelima javnih ustanova,

trgovačkih društava i drugih pravnih osoba osnovanih sukladno članku 34. stavak 1.

alineja 10. ovog Statuta, ako posebnim zakonom nije drugačije određeno,

- podnosi prijedloge općih i drugih akata Gradskom vijeću,

- utvrđuje prijedlog gradskog proračuna i godišnjeg obračuna proračuna,

- gradonačelnik može odlučivati o visini pojedinačne vrijednosti do najviše

0,5% iznosa prihoda bez primitaka ostvarenih u godini koja prethodi godini u kojoj

se odlučuje o stjecanju i otuđenju pokretnina i nekretnina odnosno raspolaganju

ostalom imovinom Grada Karlovca. Ako je taj iznos veći od 1.000.000,00 kuna,

gradonačelnik može odlučivati najviše do 1.000.000,00 kuna, a ako je taj iznos

manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje pokretnina i nekretnina odnosno raspolaganje ostalom imovinom mora biti planirano u proračunu i provedeno u skladu sa zakonskim propisima,

- upravlja i raspolaže prihodima i rashodima Grada,

- izvršava ili osigurava izvršavanje općih akata Gradskog vijeća,

- daje mišljenje o prijedlozima općih akata koje podnose drugi ovlašteni predlagači,

- na čelu je gradske uprave i organizira njen rad,

- obavlja nadzor na zakonitošću rada upravnih tijela Grada Karlovca i daje im upute za rad,

- donosi Plan prijama u službu u skladu sa Zakonom,

- donosi zajednički Pravilnik o unutarnjem redu zaposlenih u upravnim tijelima gradske uprave,

- donosi Pravilnik o stručnom osposobljavanju i usavršavanju službenika i namještenika Grada Karlovca,

- donosi godišnji Plan stručnog osposobljavanja i usavršavanja, godišnji plan prijma u službu u upravnim tijelima Grada Karlovca,

- donosi Pravilnik o ocjenjivanju službenika i namještenika,

- raspisuje natječaj i donosi odluku o imenovanju i razrješenju pročelnika upravnih odjela,

- odlučuje u drugom stupnju po prigovoru službenika i namještenika na rješenja iz radnog odnosa,

- odlučuje o tjednom i dnevnom rasporedu radnog vremena Gradske uprave,

- imenuje savjetodavna tijela i osobe za vrijeme trajanja svojeg mandata, koji mu pomažu u radu i njemu su odgovorni,

- obavlja nadzor nad radom tijela mjesne samouprave,

- obavlja i druge poslove utvrđene zakonom, ovim Statutom i drugim propisima.

Gradonačelnik dostavlja odluku o imenovanju i razrješenju iz prethodnog stavka, alineje 4. Gradskom vijeću u roku od 8 dana od dana donošenja i odluku objavljuje u Glasniku Grada Karlovca.

Članak 45.

Gradonačelnik ima pravo obustaviti od primjene opći akt Gradskog vijeća u roku od 8 dana od dana donošenja, ako ocijeni da je tim aktom povrijeđen zakon ili drugi propis te zatražiti od Gradskog vijeća da u roku od 8 dana od donošenja odluke o obustavi otkloni uočene nedostatke. Ako Gradsko vijeće to ne učini, gradonačelnik je dužan bez odgode o tome obavijestiti predstojnika ureda državne uprave u županiji i dostaviti mu odluku o obustavi općeg akta.

…

Članak 47.

Osim slučajeva iz članka 25. ovog Statuta referendum se raspisuje i za opoziv gradonačelnika i njegovih zamjenika, ako raspisivanje referenduma predloži 20% ukupnog broja birača Grada Karlovca.

Predsjednik Gradskog vijeća dostavlja zaprimljeni prijedlog propisanog broja birača u roku od 8 dana od dana zaprimanja prijedloga središnjem tijelu državne uprave nadležnom za lokalnu i područnu (regionalnu) samoupravu radi utvrđivanja da li je prijedlog podnesen od potrebnog broja birača.

Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog podnesen od potrebnog broja birača Gradsko vijeće raspisuje referendum u roku od 30 dana od dana zaprimanja odluke središnjeg ureda državne uprave.

Ako se na referendumu donese odluka o opozivu gradonačelnika i njegovih zamjenika, mandat im prestaje danom objave rezultata referenduma, a Vlada Republike Hrvatske imenuje povjerenika Vlade Republike Hrvatske za obavljanje poslova iz nadležnosti gradonačelnika.

Odluka o opozivu gradonačelnika i njegovih zamjenika koji su izabrani zajedno s njim donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača Grada Karlovca.

…

Članak 99.

Upravna tijela Grada u izvršavanju općih akata Gradskog vijeća, donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

Na pojedinačne akte primjenjuju se odredbe Zakona o općem upravnom postupku i odredbe drugih zakona.

Protiv pojedinačnih akata iz stavka 1. ovog članka, može se izjaviti žalba nadležnom upravnom tijelu Karlovačke županije.

U skladu s odredbama Zakona o upravnim sporovima protiv konačnog akta iz stavka 1. ovoga članka može se pokrenuti upravni spor.

…

Članak 100a.

Nadzor zakonitosti pojedinačnih neupravnih akata koje donose u samoupravnom djelokrugu Gradsko vijeće i gradonačelnik obavljaju nadležna središnja tijela državne uprave, svako u svojem djelokrugu, sukladno posebnom zakonu.