|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE P R I J E D L O G

KLASA: …….

URBROJ: ……

Karlovac, …….

Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11,144/12, 19/13 – pročišćeni tekst, 137/15, 123/17 i 98/19) i članaka 34. i 97. Statuta Grada Karlovca (Glasnik Grada Karlovca broj 1/2015 – potpuni tekst i 3/18 i 13/18) Gradsko vijeće grada Karlovca na \_\_\_. sjednici održanoj \_\_\_ 2020. godine, donosi

# Poslovničku odluku o izmjenama Poslovnika

# Gradskog vijeća grada Karlovca

Članak 1.

U Poslovniku Gradskog vijeća grada Karlovca (Glasnik Grada Karlovca br. 1/2015 – potpuni tekst, 3/18 i 13/18) u članku 48b. riječ „središnjeg“ briše se.

Članak 2.

U članku 74. u stavku 5. riječ „središnjeg“ briše se.

Članak 3.

Ova Poslovnička odluka o izmjenama Poslovnika Gradskog vijeća grada Karlovca stupa na snagu osmog dana od dana objave u „Glasniku Grada Karlovca“.

PREDSJEDNIK GRADSKOG VIJEĆA

Matija Furač struč. spec. oec.

**Obrazloženje**

Sustav lokalne i područne (regionalne) samouprave u Republici Hrvatskoj uređen je Zakonom o lokalnoj i područnoj (regionalnoj) samoupravi (“Narodne novine”, br. 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 ispravak, 123/17 i 98/19). Tim se Zakonom uređuju jedinice lokalne samouprave i jedinice područne (regionalne) samouprave, njihov djelokrug i ustrojstvo, način rada njihovih tijela, nadzor nad njihovim aktima i radom te druga pitanja od značenja za njihov rad.

Nakon stupanja na snagu Zakona o sustavu državne uprave (“Narodne novine”, br.66/19) bilo je potrebno uspostaviti jedinstveni normativni okvir kojim se na dosljedan i cjelovit način uređuje sustav državne uprave zbog čega je i donesen Zakon o izmjenama i dopunama Zakona o lokalnoj i područnoj (regionalnoj) samoupravi (u daljnjem tekstu: Zakon). Zakon je objavljen u „Narodnim novinama“ broj 98/19, a stupio je na snagu 1. siječnja 2020. godine. Prijelaznom i završnom odredbom Zakona propisana je obveza jedinicama lokalne i područne (regionalne) samouprave da usklade svoje statute i druge opće akte s odredbama Zakona.

Isto tako, budući da se više ne ustrojavaju uredi državne uprave u županijama, ne utvrđuje se ni podjela tijela državne uprave na središnja i prvostupanjska tijela državne uprave. Zakonom su usklađena pitanja vezana uz obavljanje povjerenih poslova državne uprave – nadležnost upravnih tijela za obavljanje povjerenih poslova, odgovornost za obavljanje povjerenih poslova i rješavanje u upravnim stvarima u prvom stupnju.

Predlaže se vijećnicima Gradskog vijeća da donesu Poslovničku odluku o izmjenama Poslovnika Gradskog vijeća grada Karlovca.

**PROČELNIK**

**UREDA GRADONAČELNIKA**

**Stjepan Mrežar dipl. oec.**

TEKST ODREDBI POSLOVNIKA GRADSKOG VIJEĆA GRADA KARLOVCA KOJE SE PREDLAŽE IZMIJENITI:

Članak 48b.

Ako se u zakonom određenom roku ne donese proračun odnosno odluka o privremenom financiranju, na prijedlog središnjeg tijela državne uprave nadležnog za lokalnu i područnu (regionalnu ) samoupravu Vlada Republike Hrvatske istovremeno raspušta Gradsko vijeće i razrješuje gradonačelnika te imenuje povjerenika i raspisuje prijevremene izbore sukladno posebnom zakonu.…

…

Članak 74.

Sjednicu Gradskog vijeća saziva predsjednik Gradskog vijeća.

Predsjednik Gradskog vijeća je dužan sazvati sjednicu Gradskog vijeća na obrazloženi prijedlog najmanje jedne trećine vijećnika ili na prijedlog gradonačelnika, u roku od 15 dana od dana primitka zahtjeva. Prijedlog mora biti predan u pisanom obliku i potpisan od vijećnika, odnosno gradonačelnika.

Sjednice Gradskog vijeća traju dok se ne iscrpi utvrđeni dnevni red.

Redni broj sjednice određuje se u nizu od rednog broja jedan nadalje za sjednice koje se održavaju u redovitom i izvanrednom zasjedanju tijekom jednog saziva Vijeća.

Ukoliko predsjednik Gradskog vijeća ne sazove sjednicu u roku iz stavka 2. ovog članka, sjednicu će sazvati gradonačelnik u roku od 8 dana.

Nakon proteka rokova iz stavka 2. i 5. ovog članka sjednicu Gradskog vijeća može na zahtjev jedne trećine vijećnika, sazvati čelnik središnjeg tijela državne uprave nadležnog za poslove lokalne i područne (regionalne) samouprave. Zahtjev vijećnika mora biti predan u pisanom obliku i potpisan od vijećnika.

Sjednica sazvana na način propisan stavcima 2.,5. i 6. ovog članka mora se održati u roku od 15 dana od dana sazivanja.

Sjednica sazvana protivno odredbama ovog članka smatra se nezakonitom, a doneseni akti ništavima.