|  |  |
| --- | --- |
| Grb RH.pngREPUBLIKA HRVATSKA  KARLOVAČKA ŽUPANIJA |  |
| Grb-boja.jpg GRAD KARLOVAC  GRADSKO VIJEĆE  KLASA:  URBROJ:  Karlovac, …….. 2020. |

PRIJEDLOG

Na temelju članka 5. stavka 1. točaka 8. i 11. Zakona o sigurnosti prometa na cestama („Narodne novine“ br. 67/08, 48/10 – Odluka Ustavnog suda RH, 74/11, 80/13, 158/13 – Odluka i Rješenje USRH, 89/14 – Odluka USRH, 92/14, 64/15, **108/17 i 70/19),** članka 104. Zakona o komunalnom gospodarstvu („Narodne novine“ br. 68/18 i 110/18 – Odluka USRH), članka 34. Statuta Grada Karlovca („Glasnik Grada Karlovca“ br. 1/15 – potpuni tekst, 3/18 i 13/18), uz prethodnu suglasnost Ministarstva unutarnjih poslova, Policijske uprave Karlovačke broj 511-05-03-02/01-105-1/2020.DG od 30.03.2020. godine, Gradsko vijeće Grada Karlovca na \_\_\_\_ sjednici održanoj dana \_\_\_\_\_\_\_ 2020. godine donijelo je

**ODLUKU**

**O PREMJEŠTANJU, BLOKIRANJU I UKLANJANJU VOZILA**

**S JAVNIH POVRŠINA I ZEMLJIŠTA U VLASNIŠTVU GRADA KARLOVCA**

Članak 1.

(1) Ovom Odlukom uređuje se postupanje komunalnog redara u svrhu premještanja nepropisno zaustavljenih i parkiranih vozila, blokiranja autobusa, teretnih automobila, priključnih vozila i radnih strojeva, te uklanjanja ostavljenih neregistriranih, dotrajalih, oštećenih, napuštenih i sl. vozila s javnih površina i zemljišta u vlasništvu Grada Karlovca, osim javnih prometnih površina.

(2) Ovom Odlukom uređuje se i postupanje prometnog redara u svrhu blokiranja autobusa, teretnih automobila, priključnih vozila i radnih strojeva, te uklanjanja ostavljenih neregistriranih, dotrajalih, oštećenih, napuštenih i sl. vozila s javnih prometnih površina.

(3) Iznimno od općih pravila iz stavaka 1. i 2. ovog članka, komunalni redar nadležan je za premještanje neovlašteno zaustavljenih i parkiranih vozila s rezerviranih parkirališnih mjesta.

Članak 2.

Pored značenja pojmova definiranih u zakonima, drugim propisima te općim aktima Grada Karlovca, pojedini pojmovi u smislu ove Odluke imaju i sljedeće značenje:

1. „vozila“ su tehnički ispravna i registrirana motorna i priključna vozila, koja se upotrebljavaju u prometu u smislu posebnih propisa iz područja prometa na cestama,

2. „neregistrirana, dotrajala, oštećena, napuštena i sl. vozila“ (u daljnjem tekstu: neregistrirana vozila) su motorna i priključna vozila za koja se, zbog njihovog fizičkog stanja i drugih specifičnih okolnosti, može zaključiti da više nemaju svojstva „vozila“ u smislu definicije tog pojma iz točke 1. ovog članka,

3. „javne površine“ su javne zelene površine i javne prometne površine namijenjene za sve vrste prometa,

4. „rezervirano parkirališno mjesto“ je dio javne prometne površine, odobreno određenom korisniku od strane nadležnog tijela Grada Karlovca i označeno odgovarajućom prometnom signalizacijom, osim rezerviranih parkirališnih mjesta za vozila osoba s invaliditetom.

5. „premještanje“ je odvoženje nepropisno zaustavljenih i parkiranih vozila s javnih površina i zemljišta u vlasništvu Grada Karlovca, te odlaganje predmetnih vozila na za to određeni prostor,

6. „blokiranje“ je imobilizacija napravom za blokiranje kotača ili na drugi odgovarajući način autobusa, teretnih automobila, priključnih vozila i radnih strojeva koji se zateknu na javnim površinama i zemljištu u vlasništvu Grada Karlovca na mjestima koja nisu namijenjena za parkiranje tih vrsta vozila,

7. „uklanjanje“ je odvoženje ostavljenih neregistriranih vozila s javnih površina i zemljišta u vlasništvu Grada Karlovca, te odlaganje predmetnih vozila na za to određeni prostor.

Članak 3.

(1) Premještanje, blokiranje i uklanjanje vozila s javnih površina i zemljišta u vlasništvu Grada Karlovca, sukladno odredbama članka 1. stavaka 1. i 3. ove Odluke, naredbom određuje komunalni redar, primjenjujući na odgovarajući način propise o sigurnosti prometa na cestama koji uređuju postupanje prometnog redara prilikom premještanja nepropisno zaustavljenih ili parkiranih vozila.

(2) Blokiranje i uklanjanje vozila s javnih prometnih površina, sukladno odredbi članka 1. stavka 2. ove Odluke, naredbom određuje prometni redar, primjenjujući na odgovarajući način propise o sigurnosti prometa na cestama koji uređuju postupanje prometnog redara prilikom premještanja nepropisno zaustavljenih ili parkiranih vozila.

(3) Naredbu komunalnog redara iz stavka 1., odnosno prometnog redara iz st. 2. ovog članka izvršava trgovačko društvo MLADOST d.o.o., Karlovac, Rakovac 1, OIB 65617396824, kojem su ti poslovi povjereni na obavljanje sukladno propisima iz područja komunalnog gospodarstva.

Članak 4.

(1) Troškove premještanja i blokiranja vozila i uklanjanja neregistriranih vozila sukladno odredbama ove Odluke, kao i sve druge troškove nastale u vezi s time, snosi vlasnik odnosno korisnik vozila.

(2) Korisnik vozila plaća troškove iz stavka 1. ovog članka ako posjeduje vozilo kao korisnik leasinga ili podleasinga, zakupnik, podzakupnik, najmoprimac, podnajmoprimac i sl., ili ako je vlasnik vozila nepoznat.

Članak 5.

(1) Vlasnici odnosno korisnici vozila iz članka 2. točaka 1. i 2. ove Odluke mogu ih preuzeti u roku trideset dana od premještanja/blokiranja/uklanjanja, nakon što dokažu vlasništvo odnosno pravnu osnovu korištenja vozila, te nadoknade troškove premještanja/blokiranja/uklanjanja i čuvanja vozila, kao i sve druge troškove nastale u vezi s time.

(2) Protekom roka iz stavka 1. ovog članka, trgovačko društvo MLADOST d.o.o. ovlašteno je bez ograničenja i bilo kakve odgovornosti prema vlasniku odnosno korisniku vozila u svoje ime i za svoj račun raspolagati vozilom, osim ako je posebnim propisima drukčije određeno.

Članak 6.

Stupanjem na snagu ove Odluke prestaje važiti Pravilnik o premještanju, blokiranju i postupanju s vozilima („Glasnik Grada Karlovca“ br. 6/99).

Članak 7.

Ova Odluka stupa na snagu osmog dana od dana objave u Glasniku Grada Karlovca.

Predsjednik

Gradskog vijeća Grada Karlovca

Matija Furač, struč.spec.oec.

**DOSTAVITI:**

1. Ured gradonačelnika, ovdje
2. Upravni odjel za komunalno gospodarstvo, ovdje
3. Gradsko vijeće grada Karlovca
4. Ministarstvo unutarnjih poslova, Policijska uprava Karlovačka, Trg hrvatskih redarstvenika 6, Karlovac
5. Glasnik Grada Karlovca,
6. Dokumentacija
7. Zapisnik
8. Pismohrana

Obrazloženje

Zakonom o sigurnosti prometa na cestama („Narodne novine“ br. 67/08, 48/10 – Odluka Ustavnog suda RH, 74/11, 80/13, 158/13 – Odluka i Rješenje USRH, 89/14 – Odluka USRH, 92/14, 64/15, **108/17 i 70/19)** regulirana je materija premještanja nepropisno zaustavljenih i parkiranih vozila na javnim cestama i nerazvrstanim cestama, a osobe ovlaštene za izdavanje naredbe za premještanje vozila su policijski službenici i službenici jedinice lokalne samouprave (prometni redari). Pravilnikom o uvjetima i načinu obavljanja poslova nadzora nepropisno zaustavljenih ili parkiranih vozila te uvjetima za obavljanje poslova premještanja nepropisno zaustavljenih ili parkiranih vozila („Narodne novine“ br. 134/08, 98/18 – Odluka Ustavnog suda RH i 2/19) propisuju se uvjeti i način obavljanja poslova nadzora nepropisno zaustavljenih ili parkiranih vozila te uvjeti za obavljanje poslova premještanja nepropisno zaustavljenih ili parkiranih vozila kada te poslove obavljaju tijela jedinica lokalne samouprave.

Predloženom Odlukom uređuje se postupanje komunalnog redara u svrhu premještanja nepropisno zaustavljenih i parkiranih vozila, blokiranja autobusa, teretnih automobila, priključnih vozila i radnih strojeva te uklanjanja ostavljenih neregistriranih, dotrajalih, oštećenih, napuštenih i sl. vozila s javnih površina i zemljišta u vlasništvu Grada Karlovca, osim javnih prometnih površina, kao i postupanje prometnog redara u svrhu blokiranja autobusa, teretnih automobila, priključnih vozila i radnih strojeva te uklanjanja ostavljenih neregistriranih, dotrajalih, oštećenih, napuštenih i sl. vozila s javnih prometnih površina, čime se, uz naprijed navedenu nadležnost prometnog redara temeljem Zakona i Pravilnika, zaokružuje ova problematika na lokalnoj razini i postavljaju jasna pravila vlasnicima i korisnicima motornih i priključnih vozila koja se upotrebljavaju u prometu u smislu posebnih propisa iz područja prometa na cestama, zatim autobusa, teretnih automobila, priključnih vozila i radnih strojeva, i konačno ostavljenih neregistriranih, dotrajalih, oštećenih, napuštenih i sl. vozila prilikom korištenja u opisanu svrhu svih vrsta javnih površina te zemljišta u vlasništvu Grada Karlovca na njegovom administrativnom području.

Premještanje, blokiranje i uklanjanje vozila s javnih površina i zemljišta u vlasništvu Grada Karlovca, osim javnih prometnih površina, naredbom određuje komunalni redar, a blokiranje i uklanjanje vozila s javnih prometnih površina naredbom određuje prometni redar, primjenjujući na odgovarajući način propise o sigurnosti prometa na cestama koji uređuju postupanje prometnog redara prilikom premještanja nepropisno zaustavljenih ili parkiranih vozila. Iznimno od navedenih općih pravila o nadležnosti prometnog redara za javne prometne površine, odnosno o nadležnosti komunalnog redara za ostale javne površine i zemljište u vlasništvu Grada Karlovca, komunalni redar nadležan je za premještanje neovlašteno zaustavljenih i parkiranih vozila s rezerviranih parkirališnih mjesta, osim rezerviranih parkirališnih mjesta za vozila osoba s invaliditetom, koji slučaj neposredno regulira Zakon o sigurnosti prometa na cestama, stavljajući ga u nadležnost policijskog službenika i prometnog redara.

Dakle, sukladno prijedlogu ove Odluke, komunalni redar u okviru svoje nadležnosti izdaje naredbu za premještanje, blokiranje i uklanjanje vozila, a prometni redar izdaje naredbu za blokiranje i uklanjanje vozila, analogno postupanju prometnog redara sukladno Zakonu o sigurnosti prometa na cestama i Pravilniku o uvjetima i načinu obavljanja poslova nadzora nepropisno zaustavljenih ili parkiranih vozila te uvjetima za obavljanje poslova premještanja nepropisno zaustavljenih ili parkiranih vozila, i time na efikasan i društveno prihvatljiv način u javnom interesu ponovo uspostavlja red na javnim površinama, koji je bio narušen protupravnim smještajem vozila od strane njihovih vlasnika odnosno korisnika.

Naredbu komunalnog redara za premještanje, blokiranje i uklanjanje vozila, odnosno naredbu prometnog redara za blokiranje i uklanjanje vozila izvršava trgovačko društvo MLADOST d.o.o., Karlovac, Rakovac 1 kao komunalnu djelatnost, temeljem Zakona o komunalnim gospodarstvu i Odluke o komunalnim djelatnostima na području Grada Karlovca („Glasnik Grada Karlovca“ br. 14/19) kojom je citiranom trgovačkom društvu povjereno obavljanje komunalne djelatnosti pružanja usluga parkiranja na uređenim javnim površinama i u javnim garažama, pod čime se podrazumijeva upravljanje tim površinama i garažama, njihovo održavanje, naplata i kontrola naplate parkiranja i drugi poslovi s tim u vezi, obavljanje nadzora i premještanje parkiranih vozila na površinama javne namjene sukladno posebnim propisima, uključujući uklanjanje neregistriranih, dotrajalih, oštećenih, napuštenih i sl. vozila s površina javne namjene, te blokiranje i deblokiranje vozila.

Predloženom Odlukom trgovačko društvo MLADOST d.o.o. također je ovlašteno raspolagati vozilima koje vlasnici odnosno korisnici ne preuzmu i ne plate pripadajuće troškove u roku trideset dana od premještanja/blokiranja/uklanjanja, osim ako je posebnim propisima drukčije određeno (npr. u odnosu na otpadna vozila, sukladno propisima kojima se uređuje gospodarenje otpadom.)

Upravni odjel za komunalno gospodarstvo

Pročelnica

Hermina Komanac, dipl. ing. građ.