|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE

KLASA: …….

URBROJ: ……

Karlovac, ……. PRIJEDLOG ODLUKE

Temeljem odredbe članaka 55. i 93. Zakona o prostornom uređenju (Narodne novine br.153/13, 65/17,114/18 i 39/19) i članaka 34. i 97.Statuta Grada Karlovca („Glasnik“ Grada Karlovca broj 1/15-potpuni tekst, 3/18 i 13/18) Gradsko vijeće Grada Karlovca na ----- sjednici održanoj ---------2020.godine donijelo je

**ODLUKU**

**o uvjetima i načinu provedbe javnog urbanističko-arhitektonskog natječaja**

**za urbanističko-arhitektonsku podlogu za izradu**

**Urbanističkog plana uređenja „ŠRC Korana“**

Članak 1.

Gradsko vijeće Grada Karlovca ovom odlukom utvrđuje uvjete i način provedbe javnog urbanističko-arhitektonskog natječaja za urbanističko-arhitektonsku podlogu za izradu Urbanističkog plana uređenja „ŠRC Korana“.

Članak 2.

Urbanističko-arhitektonski natječaj će se provesti kao javni, opći, u jednom stupnju, anonimni, anketni, I. stupnja složenosti, u skladu sa Zakonom o javnoj nabavi („Narodne novine“ broj 20/16) i Pravilnikom o natječajima s područja arhitekture, urbanizma, unutarnjeg uređenja i uređenja krajobraza („Narodne novine“ broj 85/14) Hrvatske komore arhitekata.

Članak 3.

Urbanističko-arhitektonski natječaj treba provesti sukladno NATJEČAJNOM ELABORATU za provedbu javnog urbanističko-arhitektonskog natječaja za urbanističko-arhitektonsku podlogu za izradu UPU ŠRC „Korana“, koji je izradio Arhitektonski fakultet u Zagrebu, Zavod za istraživanje, razvoj i inovacije u svibnju 2019.godine.

NATJEČAJNI ELABORAT sastoji se od UVJETA NATJEČAJA, PROGRAMA za provedbu javnog urbanističko-arhitektonskog natječaja za urbanističko-arhitektonsku podlogu za izradu UPU ŠRC „Korana“ i PRILOGA natječajnog elaborata (Urbanističke studije: Prostorno-programske mogućnosti razvoja područja „ŠRC „Korana“, autor Arhitektonski fakultet; Stručne podloge za UPU „ŠRC „Korana“-krajobraz (pejzaž), autor Ured ovlaštenog krajobraznog arhitekta - Robert Duić, Zagreb i Fotodokumentacije 2018/2019).

Članak 4.

Uvjete u pogledu rokova, opreme natječajnog rada i dodatnih kriterija za analizu i ocjenu natječajnih radova koji nisu definirani Uvjetima natječaja konačno utvrđuje Ocjenjivački sud na konstituirajućoj sjednici.

Članak 5.

Raspisivač natječaja je Grad Karlovac koji će snositi sve troškove provedbe natječaja.

Provoditelj natječaja je Udruženje hrvatskih arhitekata (UHA) iz Zagreba.

Članak 6.

Gradonačelnik Grada Karlovca će sa sudionicima natječaja zaključiti pojedinačne ugovore o isplati naknada u skladu s Uvjetima natječaja, Pravilnikom o natječajima s područja arhitekture, urbanizma, unutarnjeg uređenja i uređenja krajobraza (NN 85/14) i drugim važećim propisima.

Članak 7.

Natječajni elaborat iz članka 3. ove odluke (bez PRILOGA koji su dio Natječajnog elaborata) prilaže se ovoj odluci.

Članak 8.

Ova Odluka i Uvjeti natječaja će se objaviti u „Glasniku Grada Karlovca“, dok će se Program za provedbu javnog urbanističko-arhitektonskog natječaja za urbanističko-arhitektonsku podlogu za izradu UPU ŠRC „Korana“ pohraniti uz izvornik Odluke.

Članak 9.

Ova Odluka stupa na snagu osmog dana od dana objave u „Glasniku Grada Karlovca“.

**PREDSJEDNIK**

**GRADSKOG VIJEĆA GRADA KARLOVCA**

Matija Furač, struč.spec.oec.

**DOSTAVITI:**

1. Ured gradonačelnika, ovdje
2. Upravni odjel prostorno uređenje, gradnju i zaštitu okoliša, ovdje
3. Ministarstvo graditeljstva i prostornog uređenja, Ulica Republike Austrije 20, Zagreb
4. Predsjednik Gradskog vijeća, ovdje
5. Dokumentacija
6. Zapisnik
7. Glasnik Grada Karlovca
8. Pismohrana.

**O b r a z l o ž e n j e**

**Pravni temelj**

Odredbom članka 55.Zakona o prostornom uređenju (Narodne novine br.153/13, 65/17,114/18 i 39/19) određeno je da se odredbama za provedbu prostornog plana lokalne razine propisuje, po potrebi, obveza provedbe javnog arhitektonskog natječaja za odabir idejnog rješenja, između ostalog, i za zahvate u prostoru javne namjene, te one na zemljištu u vlasništvu jedinice lokalne samouprave. Prema istom članku zakona uvjete i **način provedbe javnog natječaja propisuje predstavničko tijelo jedinice lokalne samouprave posebnom odlukom.**

Odredbom članka 93. Zakona o prostornom uređenju propisuje se, između ostalog, da „nositelj izrade može za stručna rješenja urbanističkog plana uređenja provesti javni natječaj na kojemu se odabire stručno rješenje koje je podloga za izradu plana.“

Pravna osnova za provođenje urbanističko-arhitektonskog natječaja za urbanističko-arhitektonsku podlogu za izradu Urbanističkog plana uređenja „ŠRC Korana“ su Kartografski prikaz br.4.4.“Obveza izrade dokumenta prostornog uređenja prostora“ Generalnog urbanističkog plana grada Karlovca (u daljnjem tekstu: GUP), te članci 156.stavak (26) i 159. Odredbi za provedbu GUP-a. Člankom 156.stavak (26) u smjernicama za izradu Urbanističkog plana uređenja „ŠRC Korana“ (u daljnjem tekstu: UPU) je propisano da prostorno plansko rješenje UPU treba temeljiti, između ostalog, na urbanističko-arhitektonskoj podlozi koja treba biti pribavljena provedbom urbanističko-arhitektonskog natječaja., a člankom 159. Odredbi za provođenje GUP-a je utvrđena OBVEZA PROVEDBE URBANISTIČKO-ARHITEKTONSKOG NATJEČAJA (br.13.) za posebnu urbanističko-arhitektonsku stručnu podlogu za izradu UPU“.

Natječaj će se provesti u skladu sa Zakonom o javnoj nabavi ( „Narodne novine broj 120/16) i Pravilnikom o natječajima s područja arhitekture, urbanizma, unutarnjeg uređenja i uređenja krajobraza („Narodne novine“ broj 85/14) Hrvatske komore arhitekata.

**Razlog upućivanja**

Natječajima iz područja arhitekture, urbanizma i prostornog uređenja mogu se dobiti uzorna rješenja zgrada, uređenja gradova i krajobraza. Natječaji su pogodni za ekonomično i inovativno rješavanje teških projektnih zadataka usporedbom stvaralaštva natjecatelja koji se odazovu natječaju, a njima se dobivaju idejna rješenja značajnih javnih i privatnih građevina, uređenja i proširenja gradova i naselja ili stvaranja novih naselja i dijelova naselja.

Sukladno Zakonu o prostornom uređenju i odredbama za provedbu GUP-a **Grad Karlovac je obavezan provesti urbanističko-arhitektonski natječaj** **za** **urbanističko-arhitektonsku podlogu za izradu UPU** (u daljnjem tekstu: **Natječaj**) prije izrade samog UPU.

Natječaj će se provesti kao javni, opći, u jednom stupnju, anonimni, anketni, I. stupnja složenosti.

Raspisivač Natječaja je Grad Karlovac. **Provoditelj Natječaja je Udruženje arhitekata Hrvatske (UHA)** temeljem ugovora sklopljenog s Gradom Karlovcem u prosincu 2019.godine, u skladu s NATJEČAJNIM ELABORATOM izrađenim od ovlaštenog izrađivača.

NATJEČAJNI ELABORAT za predmetni Natječaj je izradio Arhitektonski fakultet u Zagrebu, Zavod za istraživanje, razvoj i inovacije u svibnju 2019.godine temeljem prethodno izrađene Urbanističke studije: Prostorno programske mogućnosti razvoja područja „ŠRC Korana“ istog izrađivača. Prilikom izrade te studije održane su radionice putem kojih je u proces programiranja sadržaja urbanističko-arhitektonskog natječaja i budućeg sportsko rekreacijskog centra bila uključena opća i stručna javnost.

NATJEČAJNI ELABORAT se sastoji se od UVJETA NATJEČAJA, PROGRAMA za provedbu javnog urbanističko-arhitektonskog natječaja i PRILOGA (gore spomenute Urbanističke studije: Prostorno-programske mogućnosti razvoja područja „ŠRC „Korana“, autor Arhitektonski fakultet; Stručne podloge za UPU „ŠRC „Korana“- krajobraz (pejzaž), autor Ured ovlaštenog krajobraznog arhitekta - Robert Duić, Zagreb i Fotodokumentacije 2018/2019 godine).

Osnovni cilj Natječaja je dobiti najbolje idejno urbanističko-arhitektonsko rješenje za uređenje područja „ŠRC Korana“ koje će u programskom i oblikovnom smislu adekvatno vrednovati lokaciju na desnoj obali Korane u središtu grada Karlovca. Nagrađeni radovi koristit će se kao stručne urbanističko-arhitektonske podloge za izradu Urbanističkog plana uređenja „ŠRC Korana“.

Temeljem stručne analize PROGRAM SADRŽAJA ZA PODRUČJE „ŠRC KORANA“ je podijeljen na obavezni i slobodni dio. Obavezni dio programa Natječaja uključuje sadržaje koji trebaju biti uključeni u idejno natječajno rješenje (str.40.Programa), dok se slobodni dio programa odnosi na sadržaje čije uključenje u idejno natječajno rješenje nije obaveza, ali je moguće (str.41.Programa).

Dio NATJEČAJNOG ELABORATA-UVJETE NATJEČAJA, autori su u suradnji s provoditeljem natječaja dopunili u veljači 2020.godine, a konačno će ih u pogledu rokova, opreme natječajnog rada i eventualnih dodatnih kriterija za analizu i ocjenu natječajnih radova utvrditi Ocjenjivački sud Natječaja na konstituirajućoj sjednici.

U Uvjetima natječaja su, uz ostalo, propisani podaci o vrsti natječaja, predmetu i cilju natječaja, pravima i načinu sudjelovanja natjecatelja, nagrade natjecateljima i naknade članovima radnog tijela, članovi ocjenjivačkog suda, kriteriji za ocjenu natječajnih radova i drugo.

NATJEČAJNI ELABORAT (bez PRILOGA koji su sastavni dio Natječajnog elaborata) je priložen prijedlogu Odluke.

Nagradni fond natječaja određen je u ukupnom iznosu od 190.000,00 kuna neto, odnosno cca 266.071,39 bruto (bez PDV-a).

Sredstva za provedbu urbanističko arhitektonskog Natječaja osigurana su u proračunu Grada Karlovca na poziciji R0215-1 Rashodi za usluge.

U skladu s Glavom IV Uvjeta natječaja, Pravilnikom o natječajima s područja arhitekture, urbanizma, unutarnjeg uređenja i uređenja krajobraza (NN 85/14) i drugim važećim propisima, Gradonačelnik Grada Karlovca će zaključiti pojedinačne ugovore o isplati naknada sudionicima natječaja (članovima radnog tijela: ocjenjivačkog suda, tehničke komisije i tajnici natječaja, te nagrađenim natjecateljima).

Nakon odabira idejnih rješenja (nagrađenih radova) koja će služiti kao urbanističko-arhitektonske podloge za izradu Urbanističkog plana uređenja “ŠRC Korana”, pristupit će se postupku javne nabave za izradu prostorno-planske dokumentacije.

Predlaže se Gradskom vijeću Grada Karlovca donošenje Odluke o uvjetima i načinu provedbe javnog urbanističko-arhitektonskog natječaja za urbanističko-arhitektonsku podlogu za izradu Urbanističkog plana uređenja „ŠRC Korana“ na prvoj sljedećoj sjednici.

Upravni odjel za prostorno uređenje,

gradnju i zaštitu okoliša

PROČELNIK:

dr.sc. Ana Hranilović Trubić, dipl. ing. građ.